โฆษก กอ.รมน.ภาค 4 ส่วนหน้า ยืนยันไม่มีการยกเลิกหมายจับ หรือจ่ายเงินให้กับผู้เข้าร่วมโครงการพาคนกลับบ้าน
โฆษก กอ.รมน.ภาค 4 ส่วนหน้า ระบุไม่มีการยกเลิกหมายจับ หรือจ่ายเงินให้กับผู้เข้าร่วมโครงการ “พาคนกลับบ้าน” ทุกอย่างเป็นไปตามกระบวนการยุติธรรม รัฐช่วยอำนวยความสะดวก เพื่อต้องการสร้างความมั่นใจเท่านั้น 


พันเอก ปราโมทย์ พรหมอินทร์ โฆษกกองอำนวยการรักษาความมั่นคงภายในภาค 4 ส่วนหน้า เปิดเผยถึงกรณีการจ่ายเงินให้แก่ผู้ร่วมพัฒนาชาติไทย (ผรท.) ว่า สำหรับโครงการพาคนกลับบ้านของ กอ.รมน.ภาค 4 ส่วนหน้า เป็นโครงการที่เปิดโอกาสให้ผู้ที่ต้องการยุติความรุนแรง เข้ามารายงานตัว แสดงตนเข้าสู่กระบวนการยุติธรรม ซึ่ง กอ.รมน.ภาค 4 สน. ไม่ได้ให้สิทธิประโยชน์ใดๆ ทั้งสิ้น 

ดังนั้น การที่มีข่าวว่า กอ.รมน.ภาค 4 สน. ได้จ่ายเงินเป็นรายหัวให้ผู้ที่เข้าร่วมโครงการพาคนกลับบ้าน รายละสองแสนกว่าบาท ไม่เป็นความจริง และไม่มีการยกเลิกหมายจับใดๆ เพราะทุกอย่างเป็นไปตามกระบวนการยุติธรรม สิ่งที่รัฐดำเนินการ คือ ช่วยอำนวยความสะดวกแก่ผู้ต้องหาทุกคน เพื่อต้องการสร้างความมั่นใจ ซึ่งการที่แม่ทัพภาค 4 ไปรับ ก็เพื่อสร้างความมั่นใจให้กับบุคคลเหล่านั้นว่าจะไม่ถูกทำร้าย ซึ่งทุกคนจะเข้าสู่กระบวนการยุติธรรม ฟ้อง หรือไม่ฟ้องนั้น ก็ขึ้นอยู่กับผู้พิพากษา หรืออัยการที่จะดำเนินการ